PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Regulā (EEK) Nr. 95/93 (“Laika nišu regula”) ir paredzēti noteikumi par laika nišu piešķiršanu ES lidostās. Tās 10. pantā ir noteikts noteikums “izmanto vai zaudē”, saskaņā ar kuru aviosabiedrībām ir jāizmanto vismaz 80 % laika nišu piešķirto laika nišu sērijā noteiktā sarakstu periodā (vasarā vai ziemā), lai saglabātu savas tiesības uz tām pašām laika nišu sērijām nākamajā līdzvērtīgajā sarakstu periodā (t. i., senākās jeb vēsturiskās tiesības).

Covid-19 pandēmija izraisīja pēkšņu un nepieredzētu pasažieru pieprasījuma samazināšanos (zemākie punkti tika sasniegti 2020. gada aprīlī, proti, samazinājums par 89 % salīdzinājumā ar tām pašām nedēļām 2019. gadā). Tā kā aviosabiedrības vairs nevarēja ievērot parasto “izmanto vai zaudē” noteikumu, neriskējot ar būtisku finansiālu vai vides kaitējumu, ES divreiz grozīja Laika nišu regulu, lai pielāgotu šo noteikumu. Ar grozīto regulu Eiropas Komisijai tika piešķirtas arī deleģētās pilnvaras pagarināt atbrīvojumu no laika nišu izmantošanas noteikumiem un pielāgot laika nišu izmantošanas robežvērtību, ja gaisa satiksmes samazinājums Covid-19 dēļ turpinātos un šī tendence varētu būt ilgstoša. Komisija izmantoja šo pilnvarojumu trīs reizes. Pašreizējie noteikumi par atbrīvojumu no laika nišu izmantošanas noteikumiem zaudēs spēku 2022. gada 29. oktobrī. Komisijas deleģētās pilnvaras beidzās 2022. gada 21. februārī, tāpēc Komisija nevar pagarināt ES atbrīvojumu no laika nišu izmantošanas noteikumiem pēc 2022. gada vasaras sarakstu perioda.

Noteikums “izmanto vai zaudē” tika pilnībā apturēts no 2020. gada 1. februāra līdz 2021. gada 27. martam (t. i., pilnīgs atbrīvojums). Tā kā vēlāk, pateicoties vakcinācijas kampaņai ES digitālā Covid sertifikāta ieviešanai, pieprasījums pēc gaisa satiksmes pakalpojumiem atjaunojās, ES izvēlējās pieeju, kas paredz piešķirt atbrīvojumu no laika nišu izmantošanas noteikumiem gadījumos, kad tas ir absolūti nepieciešams, un līdzsvaram ieviest konkrētus konkurenci veicinošus aspektus. Atbrīvojums no laika nišu izmantošanas noteikumiem pēc būtības sniedz noteiktas priekšrocības vēsturiskajām aviosabiedrībām, bet nav izdevīgs jaunienācējiem, kuri varētu sniegt gaisa satiksmes pakalpojumus, bet nevar piekļūt lidostas jaudai. Lai samazinātu pret konkurenci vērstas ietekmes risku, laika nišu izmantošanas līmenis tika pakāpeniski palielināts no 0 % līdz 64 % (2022. gada vasaras sarakstu periodā). Kad laika nišu izmantošanas līmenis tika palielināts virs 0 %, kā papildu aizsardzības pasākums tika ieviesti vairāki jauni pamatoti laika nišu neizmantošanas (JNUS) izņēmumi. Šie izņēmumi paredz papildu atvieglojumus īpašos gadījumos, kad aviosabiedrība nevar veikt lidojumu tādu pasākumu dēļ, kurus publiskās iestādes noteikušas Covid-19 izplatības mazināšanai (piemēram, lidojumu aizliegumi vai pārvietošanās ierobežojumi maršruta vienā vai otrā galapunktā).

Tika ieviesti arī citi noteikumi, lai pēc iespējas palielinātu lidostas jaudas izmantošanu efektīvā un konkurenci veicinošā veidā (piemēram, trīs nedēļu termiņš, lai nodotu atpakaļ laika nišas, ko nav paredzēts izmantot, prioritāte ad hoc laika nišu lietotājiem noteiktos apstākļos u. c.). Šo noteikumu mērķis ir maksimāli palielināt ieguvumus pēc iespējas lielākam lietotāju skaitam un ļaut pasažieriem gūt labumu no konkurētspējīga aviācijas tirgus un savienojamības.

Pašreizējais gaisa satiksmes līmenis Eirokontroles valstīs ir aptuveni 86 % no līmeņa tajā pašā laikposmā 2019. gadā. Eirokontroles dati arī liecina, ka satiksme uz citiem kontinentiem atjaunojas līdzīgā tempā. Gaisa satiksme uz Ziemeļameriku ir tikai par 8 % mazāka nekā 2019. gadā, bet uz Āfriku — par 37 % mazāka nekā 2019. gadā (mazāks samazinājums vērojams gaisa satiksmē uz Ziemeļāfrikas valstīm). Gaisa satiksme uz Dienvidameriku ir par 20 % mazāka nekā 2019. gadā, bet uz Tuvajiem Austrumiem — par 8 % mazāka salīdzinājumā ar 2019. gada līmeni. Visvairāk atpaliek ES un Āzijas tirgus, kura pašreizējais līmenis atbilst 65 % no 2019. gada līmeņa. Tas ir saistīts ar Covid-19 dēļ ieviestajiem un vēl neatceltajiem ceļošanas ierobežojumiem, jo īpaši Ķīnā (laika nišas skartajos maršrutos aizsargā JNUS izņēmumi), un to, ka daudziem pārvadātājiem jālido apkārt Krievijas gaisa telpai, lai nokļūtu Āzijas valstīs. Tas ievērojami palielina lidojumu ilgumu skartajos maršrutos un liek aviosabiedrībām samazināt lidojumu biežumu.

Eirokontroles satiksmes prognozes (pamatscenārijs, pašlaik pārsniegts) paredz, ka 2022./2023. gada ziemas sarakstu perioda sākumā satiksme būs 90 % līmenī. Pamatojoties uz to pašu prognozi, gaisa satiksme 2022. gada beigās būs 92 % (pamatscenārijs), 96 % (labākais scenārijs) vai 83 % (sliktākais scenārijs). Gaisa satiksme 2022. gada pirmajos sešos mēnešos atbilst 75 % no 2019. gada līmeņa, un tendence ir augšupejoša. 2022. gada maijā Eiropas Starptautiskā lidostu padome pārskatīja un uzlaboja pasažieru skaita prognozi — tagad pasažieru plūsmas samazinājums šogad tiek prognozēts 22 % apmērā salīdzinājumā ar iepriekš prognozēto 32 % kritumu. CAPA aviācijas centrs (kas nodarbojas ar tirgus izpēti) 2022. gada maijā publicētajā analīzē prognozē, ka piedāvātais sēdvietu skaits varētu sasniegt 2019. gada līmeni 2022. gada 3. ceturksnī. Lai gan pasažieru skaits joprojām ir mazāks, starpība starp piedāvāto sēdvietu skaitu un pasažieru skaitu rūk. Ņemot vērā stabilo gaisa satiksmes atjaunošanos, tiek ierosināts 2022./2023. gada ziemas sarakstu periodā saglabāt laika nišu izmantošanas standarta līmeni 80 %.

Pandēmijas laikā gūtā pieredze liecina, ka Covid-19 epidemioloģiskā situācija ir nestabila un neparedzama. Dažas sabiedrības veselības iestādes jau ir brīdinājušas, ka Covid-19 gadījumi rudens un ziemas sezonā ziemeļos var atkal palielināties. Iespējamo jauno vīrusa variantu vai lielāka saslimšanas gadījumu skaita ietekmi uz pasažieru ceļošanas iespējām prognozēt nav iespējams. Turklāt Krievijas militārā agresija pret Ukrainu joprojām var būt traucējošs faktors.

Lai mazinātu iespējamo negatīvo ietekmi uz gaisa satiksmes līmeni, ja šie scenāriji īstenosies, ir svarīgi, lai laika nišu piešķiršanas tiesiskais regulējums būtu pietiekami noturīgs un spētu nodrošināt, ka samērīgi un konkurenci veicinoši atbrīvojumi no laika nišu izmantošanas noteikumiem tiek pieņemti ātri. Tāpēc tiek ierosināts uz ierobežotu laiku piešķirt Komisijai deleģētās pilnvaras vajadzības gadījumā pielāgot laika nišu izmantošanas līmeni, ja Covid-19 vai Krievijas militārās agresijas tiešās ietekmes dēļ gaisa satiksmes apjoms ilgāku laiku aizvien būs mazāks par noteiktu robežvērtību.

Turklāt aviosabiedrībām būtu jāturpina gūt labumu no JNUS izņēmumiem, ja publiskās iestādes piemēros sanitāros pasākumus, kas ierobežo gaisa satiksmi vai nopietni apgrūtina pasažieru iespējas ceļot. Tiek arī ierosināts izņēmumu attiecināt arī uz pasākumiem, kas ieviesti, reaģējot uz visām epidemioloģiskajām situācijām (ne tikai Covid-19), dabas katastrofām un politiskiem nemieriem, kuri ietekmē lidostas. Šim ierosinātajam papildu JNUS izņēmumam ir paudušas plašu atbalstu visas ieinteresēto personu kategorijas (sīkāk aprakstīts tālāk).

Lai gan Laika nišu regulas īstenošana ir uzticēta laika nišu koordinatoriem, pieredze liecina, ka ir vajadzīga ciešāka sadarbība starp koordinatoriem, lai sasniegtu Laika nišu regulas mērķus, nodrošinātu ES noteikumu konsekventu piemērošanu līdzīgās situācijās un saglabātu vienlīdzīgus konkurences apstākļus. Tāpēc tiek ierosināts stiprināt Eiropas Lidostu koordinatoru asociācijas lomu norādījumu sniegšanā. Pārredzamība JNUS izņēmumu piemērošanā aviosabiedrībām ir ļoti svarīga, tāpēc koordinatoriem būtu jāpublicē galamērķiem, uz kuriem attiecas šie izņēmumi. Turklāt, ja koordinators piemēro izņēmumu laika nišām vienā maršruta galapunktā, koordinatoram otrā maršruta galapunktā arī būtu jāapsver tā piemērošana, ja vien tas nepamatoti netraucē lidostas darbību vai taisnīgu piekļuvi ierobežotai lidostas jaudai, vai abus. Turklāt tiek ierosināts, ka gadījumā, ja lielāko daļu ES iedzīvotāju skar pasākumi, kas būtiski apgrūtina gaisa satiksmi, visi laika nišu koordinatori var piešķirt JNUS izņēmumus attiecībā uz visām laika nišām.

Komisija, regulāri sazinoties ar ieinteresētajām personām, ir konstatējusi, ka ir jārisina jautājums par konkrētiem aspektiem, kādos Krievijas militārā agresija pret Ukrainu ietekmē gaisa satiksmi. Aizliegums Savienības un citu valstu aviosabiedrībām ielidot Baltkrievijas, Krievijas un Ukrainas gaisa telpā ietekmē regulāros reisus. Nepieciešamība mainīt maršrutu var būtiski paildzināt lidojuma laiku, līdz ar to nav iespējams ievērot sākotnēji piešķirtās laika nišas. Pirmkārt, Komisija pilnībā atbalsta to, ka koordinatori izmanto Laika nišu regulas 8. panta 4. punktā paredzēto elastību, lai pārplānotu laika nišas, ko izmanto tiešajos maršrutos, uz kuriem attiecas aizliegums ielidot Krievijas, Baltkrievijas un Ukrainas gaisa telpā. Otrkārt, tiek ierosināts precizēt, ka pēc tam, kad Ukrainas gaisa telpa atkal atvērsies, aviosabiedrībām, kuru laika nišas maršrutos starp ES un Ukrainu aizsargā 10. panta 4. punkta a) apakšpunkts, būtu jāpiešķir papildu 16 nedēļu pārejas periods, pirms tiek atsākta laika nišu izmantošanas prasību piemērošana. Treškārt, lai atbalstītu Ukrainas atveseļošanu un mudinātu aviosabiedrības atjaunot savienojamību starp ES un Ukrainu, tiek ierosināts pilnvarot Komisiju pieņemt deleģētos aktus, lai samazinātu laika nišu izmantošanas līmeni šajos konkrētajos maršrutos starp ES un Ukrainas lidostām. Visbeidzot, tiek ierosināts skaidri precizēt, ka Laika nišu regulas 10. panta 4. un 4.a punktu nepiemēro aviosabiedrībām, uz kurām attiecas ierobežojošie pasākumi, kas pieņemti saskaņā ar Līguma par Eiropas Savienības darbību (LESD) 215. pantu, vai kuras ir iekļauti ES drošības sarakstā. Šādām aviosabiedrībām piešķirtās laika nišas būtu jāatsauc, lai izvairītos no lidostas jaudas bloķēšanas.

Komisija izteica uzaicinājumu iesniegt atsauksmes no 2022. gada 26. aprīļa līdz 24. maijam un aicināja ieinteresētās personas sniegt atsauksmes par ierosināto iniciatīvu pagarināt atbrīvojumu no laika nišu izmantošanas noteikumiem. Kopumā Komisija saņēma 43 atbildes, no kurām 29 ir publiski pieejamas Labāka regulējuma portālā .

Visi respondenti atbalsta turpmāku atbrīvojumu no laika nišu izmantošanas noteikumiem, jo īpaši šādus priekšlikumus: i) nepārtraukta JNUS izņēmumu pieejamība; ii) koordinācija starp laika nišu koordinatoriem šo izņēmumu piemērošanā; un iii) deleģēto pilnvaru piešķiršana Komisijai, lai tā varētu samazināt laika nišu izmantošanas līmeni (šo priekšlikumu atbalstīja gandrīz visas ieinteresētās personas). Visu respondentu skaitā bija piecas ieinteresētās personas (trīs aviosabiedrības un divas asociācijas, kas pārstāv lielāko daļu ES lidostu), kuras skaidri aicināja atjaunot 80 % laika nišu izmantošanas līmeni, savukārt 26 skaidri aicināja samazināt laika nišu izmantošanas līmeni (aviosabiedrības pārsvarā lūdza saglabāt pašreizējo 64 % līmeni). Dažas ieinteresētās personas, galvenokārt dalībvalstis, nenorādīja vēlamo laika nišu izmantošanas līmeni, bet atbalstīja priekšlikumu pilnvarot Komisiju pieņemt deleģētos aktus. Turklāt ieinteresētās personas pauda plašu atbalstu tam, ka aviosabiedrībām, kas izmantoja ad hoc laika nišas laikposmā, kad bija spēkā atbrīvojums no laika nišu izmantošanas noteikumiem, būtu jāpiešķir prioritāra piekļuve šīm laika nišām atkarībā no pieejamās jaudas.

Komisija atzīst, ka lūgums saglabāt zemāku laika nišu izmantošanas līmeni ir saistīts ar nenoteiktību attiecībā uz Covid-19 un Krievijas militāro agresiju pret Ukrainu un šo apstākļu radīto ekonomisko ietekmi. Ziemas sarakstu periodā, kam ir raksturīgs zemāks pieprasījums, saslimstība ar Covid-19 var atkal pieaugt. Tomēr Eirokontrole prognozē, ka ziemas sarakstu perioda sākumā gaisa satiksmes līmenis būs 90 % no 2019. gada līmeņa. Tāpēc pagaidām zemāka laika nišu izmantošanas līmeņa noteikšana būtu nepamatota. Komisija uzskata, ka pastāv pietiekami aizsardzības pasākumi pret neparedzētiem nelabvēlīgiem notikumiem, proti, iespēja jebkurā laikā samazināt laika nišu izmantošanas līmeni, pieņemot deleģētos aktus (ja nepieciešams, izmantojot steidzamības procedūru), līdztekus JNUS izņēmumu pastāvīgai pieejamībai. Komisija ir arī atkārtoti norādījusi, ka gaisa satiksmei nav obligāti jāatgriežas 2019. gada līmenī, lai varētu atkal sākt piemērot parastos laika nišu izmantošanas noteikumus, jo ir iespējams, ka patērētāju vēlmes būs mainījušās, un tirgum ir tām jāpielāgojas. Ir būtiski, lai lidostas jauda tiktu izmantota efektīvi un konkurenci veicinošā veidā, sniedzot labumu patērētājiem un uzlabojot savienojamību.

Daudzas aviosabiedrības atbalstīja JNUS izņēmumu plašāku piemērošanu, piemēram, arī gadījumos, kad valsts iestādes iesaka atturēties no ceļošanas, vai attiecinot tos ne tikai uz tieši ietekmētajiem maršrutiem, bet arī uz palīglīnijām un uz situācijām, kad nav pieejami būtiski apkalpošanas uz zemes pakalpojumi vai citi pakalpojumi, kas ir būtiski gaisa pārvadājumu atbalstam.

Komisija atgādina, ka JNUS izņēmumi ir izņēmums no parastajiem noteikumiem un tāpēc tiem būtu jāaprobežojas ar to, kas ir absolūti nepieciešams, lai nepamatoti neierobežotu konkurenci, kas savukārt varētu kaitēt patērētājiem. Valstu ieteikumi atturēties no ceļošanas var ietekmēt pasažieru vēlmi ceļot; tomēr tie paši par sevi nav nopietns šķērslis ceļošanai, un cilvēki turpina ceļot. Ja maršruta otrā galapunktā ir stingri ierobežojumi, piemēram, obligāta karantīna, pārvietošanās ierobežojumi u. c., piemēro izņēmumu un tādējādi nodrošina pienācīgu aizsardzību.